
Årsrapport fra Læringsmiljøutvalget (LMU) ved Universitetet i Tromsø, studieåret 2005-2006

I følge universitets- og høgskoleloven § 4.3 skal Læringsmiljøutvalget (LMU) hvert år avgi rapport om institusjonens arbeid med læringsmiljø til styret. Universitetsdirektøren legger med dette fram årsrapport fra Læringsmiljøutvalget (LMU) for studieåret 2005-2006 (se vedlegg). Årsrapporten omhandler virksomheten inneværende studieår og peker ut hovedarbeidsområder for neste studieår. 

LMUs virksomhet inngår som del av kvalitetsikringssystemet for utdanningsvirksomheten. LMU har en viktig utførende rolle når det gjelder arbeidet med rammekvalitet. Gjennom den årlige rapporten om læringsmiljø til styret sikres et kontinuerlig fokus på rammekvalitet ved Universitetet i Tromsø. 

Av saker LMU har arbeidet med inneværende studieår kan nevnes:

· ”Handlingsplan for universitetets tilretteleggingsarbeid for studenter med funksjonsnedsettelser 2006-2008". 
· NOKUTs  evaluering av universitetets kvalitetssikringssystem.
· Arbeidstilsynets tilsyn med studentenes læringsmiljø ved Norges fiskerihøgskole.

· Internettbasert psykologisk rådgivningstjeneste for studenter - PS-portalen, 

· Studentenes fysiske arbeids- og læringsmiljø – oppfølging av Teknisk avdelings kartleggingsarbeid, samt Statsbyggs kartlegging av tilgjengelighet ved Universitetet i Tromsø.

· Miljøbesøk ved enhetene ved universitetet.

·  LMUs rolle i kvalitetssikringssystemet.

Utvalget velger hvert år leder vekselvis blant institusjonens og studentenes representanter. Studentrepresentant Lone Fedders Dybdal har vært leder av utvalget studieåret 2005-2006.

Universitetsdirektørens vurderinger

Erfaringer fra Læringsmiljøutvalgets arbeid inneværende studieår viser at arbeidet med læringsmiljø slik det er definert i Universitets- og høyskolelovens § 4-3 er for lite synlig i kvalitetssikrings-arbeidet ved universitetet. Mye godt arbeid gjøres, men det gjenstår fortsatt noe spesielt i forhold til informasjon om lovens bestemmelser til studenter og ansatte og i forhold til etablering av rutiner og arbeidsdeling for læringsmiljøarbeidet ved UiTø. Dette bør komme til syne i fakultetsrapportene til høsten.

Som følge av en tilrådning fra NOKUT i forbindelse med revisjon av universitetets kvalitets-sikringssystem høsten 2005, er en eventuell overføring av Forum for utvikling av kvalitet i utdanningen (FUK) sine oppgaver til Læringsmiljøutvalget diskutert i de to utvalgene. Følgende tilrådning ble gitt i rapporten fra NOKUTs sakkyndige komité: 

”- Å revurdere LMUs mandat og oppgavefordeling blant annet med hensyn til om noe av det som er definerte oppgaver for FUK heller bør legges til LMU for å øke utvalgets synlighet og viktighet i arbeidet med kvalitetssikring”.

Både LMU og FUK har drøftet tilrådningen i NOKUT-rapporten på sine møter i april 2006. I Læringsmiljøutvalget var det enighet om at mandatene til de to utvalgene delvis overlapper hverandre, og at det kan være tjenlig med ett utvalg som ivaretar studentenes læringsmiljø i en videre forstand enn det som nå er definert innenfor LMUs mandat. FUK har bedt Institutt for pedagogikk og lærerutdanning i samarbeid med U-vett om å utarbeide et beslutningsgrunnlag for en sak til universitetsstyret om styrking av universitetspedagogikken. De anbefaler at spørsmålet om en eventuell sammenslåing av de to utvalgene tas opp etter en avklaring omkring det universitetspedagogiske miljøets ansvar for opplæring og veiledning av universitetets vitenskapelige personell. LMU støtter forslaget om å ta opp saken når en avklaring foreligger.

Universitetsdirektøren har ellers ingen kommentarer til den foreliggende rapporten og anbefaler at styret tar LMUs årsrapport til etterretning.

Innstilling til 

vedtak:

Universitetsstyret tar årsrapporten fra Læringsmiljøutvalget (LMU) for studieåret 2005-2006 til etterretning.

Tromsø, 12.06.2006

	Lasse Lønnum
	

	universitetsdirektør
	

	
	Ingrid Bergslid Salvesen

	
	forsknings- og studiedirektør


Saksbehandler: Janne Gärtner, førstekonsulent i Forsknings- og studieavdelinga.

Vedlegg: ”Læringsmiljøarbeidet ved Universitetet i Tromsø – Årsrapport fra Læringsmiljøutvalget (LMU) ved Universitetet i Tromsø, studieåret 2005-2006. 

Innstillingen ble enstemmig vedtatt etter behandling i styremøte 21.06.2006. 

